Wy borger mester vnde ratmann der stat Abo doenn kunnt vnnde bokennen ower mytz deyssenn onssenn oppene breff, dat vor vns is kammen dar vij to rechtte ssetten de bescheddene man mester Keynert Ponne mann, etzont montzmeyster hyr to Abo, vnnde hefft sick boklagget eytliker scholde halue[n], de em Hans Moller scholdych sy, alse nomelich -- ij:c* mark densch, de Hans Moller hefft vann em hallenn lattenn inn ssefferinn montten, vnnde Hans Moller denn montzmester weter gelauet hefft ssueddes gelt vedder vor toschaffen, des scholde em de mo[n]tzmester eynn eytlik vp gelt geuenn, velch sswedes gelt Hans Moller enntffangen hefft de tyt van ionker Tommes, de de tijt he hoffmann vas vp Abo; sso heff[t] for benomet mester Keynert vor enn kommen latten Petter vann Ackken, vnsse medde brodder, vnnde Ossewalt Pulle, vnnde het se beydde by erenn eyddenn manne latten was em vytlick vere der ssaken halue; so denn vor benomede Petter vann Ackken vnnde Ossewalt Pulle hebben aldar vor vnsz myt vt gestreckennde armen vnnde vp gerychtten ffynger lyfliken swerende to Gudde vnde synnen hylligenn vargemaket, dat dat em dat wytlick is gelick alse dar vor geschreuen steyt, dat enn Got so helppe vnnde de hyligen. So it dann vor vns is getuget, so thugen vij eyt fforgenomet. To orkonnde der vorheyt wy onser stat singenet wytlikenn hyr vnder donn drucken. Gegeuen vnnde geschreyen eyn Abo des myt vekens ffor sonnten Egydie innt jar vnsses Herrenn 15 vnde 28.